**PATVIRTINTA**

VĮ Turto banko valdybos 2021 m. d. nutarimu Nr.

**VALSTYBĖS ĮMONĖS TURTO BANKO ETIKOS KODEKSAS**

**I BENDROSIOS KODEKSO NUOSTATOS**

1.1. Valstybės įmonės Turto banko (toliau – Turto bankas) etikos kodeksas (toliau – Etikos kodeksas) nustato veiklos vertybinius principus, profesines darbuotojų ir Turto banko valdybos narių elgesio nuostatas, kuriomis Turto banke dirbantys asmenys ir kolegialaus organo nariai vadovaujasi atlikdami jiems priskirtas funkcijas.

1.2. Etikos kodekso tikslas – užkirsti kelią neetiškam elgesiui, padėti darbuotojams elgtis sąžiningai ir etiškai, taip pat – informuoti darbuotojus apie Turto banko veiklos principus bei elgesio standartus ir paskatinti jais vadovautis.

1.3. Kodekse vartojamos sąvokos:

1.3.1. **Darbuotojas** – fizinis asmuo, įsipareigojęs atlygintinai atlikti darbo funkcijas pagal darbo sutartį su Turto banku.

1.3.2. **Konfidenciali informacija** – tai tokia informacija, kurią sužinojo Turto banko darbuotojas arba asmuo, teikiantis paslaugas pagal paslaugų teikimo sutartį, priklausanti Turto bankui ar kitiems subjektams, kurios nežino tretieji asmenys ir ji negali būti laisvai prieinama arba informacija, kuri Turto banko vidiniuose teisės aktuose nustatyta kaip konfidenciali, išskyrus tą informaciją, kuri yra viešai skelbiama. Turto banko valdyba yra patvirtinusi komercinių paslapčių sąrašą. (2015 m. sausio 26 d. valdybos nutarimas Nr. SK2-11).

1.3.3. **Vertybės** – principai ir įsitikinimai, aiškiai suprantami ir priimtini visiems Turto banko darbuotojams, formuojantys ilgalaikę Įmonės kultūrą.

1.3.4. **Korupcija** – Piktnaudžiavimas įgaliojimais siekiant naudos sau ar kitam asmeniui viešajame ar privačiame sektoriuje.

1.3.5. **Dovanos** – tai tiekėjų, partnerių, klientų ar kitų asmenų pažadėti, įteikti daiktai, pinigai, dovanų kuponai ar suteiktos paslaugos dėl mūsų užimamos profesinės padėties, nereikalaujant atlygio, tačiau siekiant nuteikti palankiai dovanotojo interesų naudai.

1.3.6. **Etikos kodekso pažeidimas** – poelgis, veiksmas, elgesys darbe, visuomenėje, tarpusavio bendravime, sukeliantis prieštaringus bendradarbių vertinimus, pasireiškiančius priimtų Etikos kodekse elgsenos normų nepaisymu, ignoravimu ar pažeidimu, kuris neigiamai veikia Įmonės mikroklimatą, trikdo darbinę nuotaiką ir darbo ritmą.

1.4. Kitos Etikos kodekse vartojamos sąvokos yra apibrėžtos Lietuvos Respublikos viešųjų ir privačių interesų derinimo įstatyme.

**II ETIKOS PRINCIPAI**

2.1. Kiekvieno Turto banko darbuotojo, vadovo ir kolegialaus organo nario pareiga – savo elgesiu demonstruoti pagarbą Turto banko darbuotojams, vertybėms, netoleranciją korupcijai ar neskaidriems sprendimams, atsakingai rūpintis Turto banko efektyvia veikla ir reputacija.

2.2. Turto bankas gerbia savo darbuotojus, elgiasi su jais sąžiningai, rūpinasi saugiomis darbo sąlygomis, skatina darbuotojų įsitraukimą ir vystymą, suteikia lygias galimybes.

2.3. Turto banko vadovybė prisiima atsakomybę, kad šis Etikos kodeksas būtų žinomas, išaiškintas ir suprantamas visiems Turto banko darbuotojams. Etikos kodekso principais vadovaujasi visi Turto banko darbuotojai, vadovai ir kolegialaus organo nariai.

2.4. Pagrindiniai etikos principai:

2.4.1. **Sąžiningumo principas, reiškiantis, kad:**

2.4.1.1. Elgiamės sąžiningai, garbingai, nežemindami Turto banko, savęs, savo kolegų;

2.4.1.2. Nenaudojame savo ir kolegų darbo laiko, Turto banko teikiamų darbo priemonių, finansinių ir materialinių išteklių savo ir artimų asmenų poreikiams tenkinti;

2.4.1.3. Dalyvaujame tik teisėtoje veikloje, nepažeidžiame Lietuvos Respublikos įstatymų ir apie neteisėtus veiksmus informuojame tiesioginį vadovą ar atsakingus Turto banko darbuotojus. Nesiimame apgaulės, sukčiavimo;

2.4.1.4. Savo išvaizda, kalba ir elgesiu rodome tinkamą pavyzdį kitiems, laikomės visuotinai pripažintų elgesio taisyklių.

2.4.2. **Pagarbos įstatymui, žmogui ir jo teisėms principas, reiškiantis, kad:**

2.4.2.1. Nepažeidžiame Lietuvos Respublikos įstatymų, Turto banko vidaus ir kitų teisės aktų, neignoruojame žmogaus teisių, netoleruojame kitų asmenų vykdomų neteisėtų veikų ir pagal kompetenciją imamės veiksmų siekdami užkirsti joms kelią;

2.4.2.2. Savo kalba ir veiksmais nediskriminuojame atskirų asmenų ar visuomenės grupių dėl lyties, seksualinės orientacijos, amžiaus, rasės, religijos, odos spalvos, tautybės, šeiminės padėties ir imamės teisėtų priemonių pastebėtai diskriminacijai stabdyti;

2.4.2.3. Dalykiškai ir pagarbiai bendraujame su kolegomis, nemenkiname kitų darbo, mandagiai ir argumentuotai reiškiame savo nuomonę, bendradarbiaujame ir dalinamės su kolegomis informacija siekiant bendrų Turto banko tikslų;

2.4.2.4. Gerbiame darbuotojų teisę pasirinkti, ar būti profesinės sąjungos nariu. Nė vienas darbuotojas, pasinaudojęs šia teise, neturi būti diskriminuojamas.

2.4.3. **Nešališkumo, objektyvumo ir teisingumo principas, reiškiantis, kad:**

2.4.3.1. Vykdydami veiklą ir dirbdami savo darbą esame objektyvūs, sprendimus priimame vengdami asmeniškumo, nereikalingų emocijų, atsižvelgdami į kompetentingų ekspertų nuomonę bei kitus objektyvius veiksnius;

2.4.3.2. Laikomės galiojančių susitarimų su tiekėjais, partneriais ir klientais;

2.4.3.3. Užtikriname, kad visa informacija teikiama Turto banko viduje ar tretiesiems asmenims, būtų teisinga, tiksli ir atitinkanti aplinkybes;

2.4.3.4. Nuolat rūpinamės Turto banko įvaizdžiu, esame lojalūs, tolerantiški ir iniciatyvūs.

2.4.4. **Atsakomybės ir atskaitomybės principas, reiškiantis, kad:**

2.4.4.1. Savo profesinę veiklą grindžiame asmenine kompetencija bei patirtimi, atsakomybe už sprendimų ar veiklos rezultatų pasekmes;

2.4.4.2. Atsakome už tinkamą ir savalaikį savo pareigų bei teisėtų vadovo nurodymų vykdymą. Patikėtas darbo funkcijas vykdome pagal turimą kompetenciją, laikydamiesi nurodytų terminų;

2.4.4.3. Suvokiame Turto banko įsipareigojimus valstybei, visuomenei, darbuotojams, klientams, verslo partneriams.

2.4.4.4 Netoleruojame korupcijos ar kitos neteisėtos veiklos.

**III MŪSŲ ĮSIPAREIGOJIMAI**

3.1. Turto banko ir jo darbuotojų įsipareigojimai paremti Misija[[1]](#footnote-1), kuri apibrėžia santykius su suinteresuotoms šalims. Mūsų įsipareigojimai:

3.1.1. **Valstybei:** Turto banko valdybos nariai ir darbuotojai, atlikdami jiems priskirtas funkcijas, siekia patenkinti Turto banko savininko siekį, kad Turto bankas taptų – profesionalia, modernia, teikiančia aukštos kokybės valstybės nekilnojamojo turto valdymo ir priežiūros paslaugas įmone, galinčia aprūpinti valstybės institucijas ir įstaigas joms reikalingu nekilnojamuoju turtu, efektyviai ir skaidriai vykdanti centralizuotą valstybės nekilnojamojo turto valdymą sudarančias veiklas ir pavestas funkcijas.

3.1.2. **Santykiuose su tiekėjais, klientais, partneriais, kitų institucijų atstovais:**

3.1.2.1. Bendradarbiavimas yra grindžiamas pagarba, sąžiningumu, profesionalumu, abipusiu pasitikėjimu, teisingumu, kliento interesų prioritetu, įsipareigojimų laikymusi, informavimu bei derybų prieš teisinius veiksmus pirmumu;

3.1.2.2. Užtikriname, kad bet kokiame sandoryje, kuriame dalyvauja Turto bankas, nefigūruotų mūsų darbuotojų ar jų artimų asmenų privatūs interesai;

3.1.2.3. Taikome veiksmingas priemones, užtikrinančias, kad visi viešieji pirkimai būtų vykdomi skaidriai, laikantis lygiateisiškumo, nediskriminavimo, abipusio pripažinimo ir proporcingumo reikalavimų ir nepripažįstame sukčiavimo, kyšininkavimo ar kitų neleistinų, konkurenciją ribojančių veiksmų;

3.1.2.4. Turto banko darbuotojai turi padaryti viską, kad būtų užkirstas kelias bet kokioms korupcijos apraiškoms. Užtikrinti konfidencialios informacijos bei asmens duomenų apsaugą.

3.1.3. **Santykiuose su visuomene**

3.1.3.1. Laikomės maksimalaus atvirumo bei solidarumo standartų, palaikyti glaudžius santykius su bendruomene, kurios aplinkai turi įtakos Turto banko veikla.

3.1.3.2. Palaikome atvirus ir dalykiškus santykius su visais socialiniais parteriais, interesų turėtojais, ir yra atskaitingas už vykdomas veiklas. Turto banko darbuotojai prisideda prie socialinių santykių stiprinimo konsultuodami, padėdami tvarkyti su turto valdymu, nuosavybe susijusius klausimus asmenims, kuriems tokia pagalba būtina.

3.1.3.3. Iš anksto informuojame vietos bendruomenes apie jų kaimynystėje vykdomus projektus. Projektų įgyvendinimo metu darbų laikas derinamas su gyventojais. Turto bankas siekia, kad viso projekto įgyvendinimo metu gyventojams būtų minimizuoti nepatogumai, kylantys dėl statybos darbų;

3.1.4. **Santykiuose su kolegomis:**

3.1.4.1. Kiekvienas kolega yra lygiavertis partneris, todėl nedemonstruojame nedėmesingumo ar pranašumo. Mandagumas, paslaugumas, pagarba – pagrindiniai kolegiško bendravimo principai;

3.1.4.2. Kalba, veiksmais ar siūlomais sprendimais nediskriminuojame jokio asmens ar visuomenės grupės nepaisant jų tautybės, rasės, lyties, kalbos, kilmės socialinės padėties, religinių įsitikinimų ar politinių pažiūrų;

3.1.4.3. Netoleruojame bet kokio pobūdžio priekabiavimo, žeminimo, šmeižimo, smurto, įžeidinėjimų, darbuotojų ar kitų asmenų, su kuriais susiduriame savo veikloje, atžvilgiu;

3.1.4.4. Imamės priemonių, kad būtų užkirstas kelias pastebėtai diskriminacijai. Netoleruojame kolegų ar kitų asmenų, su kuriais susiduriame, neprofesionalaus, diskriminuojančio ar neetiško ar neteisėto elgesio ir imamės nedelsdami veiksmų, kad jie būtų nutraukti;

3.1.4.5. Vengiame neigiamų emocijų demonstravimo, šmeižimo, balso kėlimo, psichologinės įtampos, įžeidinėjimų, asmens žeminimo, piktybiško ar kitokio nekorektiško elgesio;

3.1.4.6. Siekiame sukurti saugią ir sveiką aplinką visiems darbuotojams, verslo partneriams ir klientams. Dėl šios priežasties darbo vietose draudžiame vartoti alkoholį, narkotines medžiagas bei dirbant būti apsvaigusiems nuo alkoholio (siektina nulinė tolerancijos riba), narkotinių medžiagų ar netinkamo vaistų vartojimo;

3.1.4.7. Esame tolerantiški, inovatyvūs ir atviri idėjoms;

3.1.4.8. Elgiamės pagarbiai, nepaisant individualių skirtumų, gabumų ar asmeninių savybių. Išklausome kolegas, visais įmanomais ir teisėtais būdais stengiamės jiems padėti, puoselėjame darbingą, nekonfliktinę, pasitikėjimo vienas kitu grįstą atmosferą;

3.1.4.9. Ne darbo metu, socialiniuose tinkluose ir kituose viešosiose erdvėse elgiamės pagal visuotinai priimtas elgesio taisykles, vengiame situacijų, kuriose netinkamas elgesys galėtų būti siejamas su Turto banku;

3.1.4.10. Vadovai su pavaldiniais bendrauja dalykiškai, suprantamai duoda nurodymus, netoleruoja diskriminacijos ir priekabiavimo, bendraujame, nepabrėžiant pareigybių hierarchinių skirtumų;

3.1.4.11. Vadovai įpareigoja rodyti aukščiausius standartus atitinkantį etiško elgesio pavyzdį ir pasirūpinti, kad pavaldūs darbuotojai suprastų ir vadovautųsi šio Etikos kodekso nuostatomis.

**IV DOVANOS IR SVETINGUMAS**

4.1. Turto banke formuodami dovanų politiką atsižvelgiame į Vyriausiosios tarnybinės etikos komisijos rekomendacines gaires Dėl dovanų ir paslaugų priėmimo ribojimų[[2]](#footnote-2)  ir Specialiųjų tyrimų tarnybos parengtą Įstaigos dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašą[[3]](#footnote-3) .

4.2.Turto banko darbuotojai, vykdydami savo pareigas, netoleruoja ir nepriima jokių dovanų, išskyrus ne didesnės nei 75 Eur vertės dovanas pagal tarptautinį protokolą ar tradicijas, kurios įprastai yra susijusios su tarnybinėmis pareigomis, taip pat dėl reprezentacijai skirtų dovanų su valstybės, įmonės ir kitokia simbolika arba kai paslaugomis yra naudojamasi tarnybiniais tikslais.

4.3. Apie tiekėjų, partnerių, klientų ar kitų asmenų siūlomas ar gautas dovanas, išskyrus nedidelės vertės (iki 75 Eur) pagal tarptautinį protokolą ar tradicijas, kurios įprastai yra susijusios su tarnybinėmis pareigomis, taip pat išskyrus  reprezentacijai skirtas dovanas su valstybės, įmonės ir kitokia simbolika arba kai paslaugomis yra naudojamasi tarnybiniais tikslais, visada informuojame savo tiesioginį vadovą ir korupcijos prevencijos funkcijas vykdantį darbuotoją.

4.4. Pinigai, dovanų kuponai ar kiti piniginę išraišką atspindintys atributai negali būti dovanojami arba priimami kaip dovana, nepaisant jų sumos dydžio.

4.5. Turto bankas neteikia dovanų ar paslaugų, jei tai daro įtaką kitos šalies sprendimo priėmimui. Dovanos trečiosioms šalims gali būti teikiamos tik tada, kai jos yra teikiamos pagal tarptautinį protokolą ar tradicijas, kurios įprastai yra susijusios su tarnybinėmis pareigomis, taip pat reprezentacijai skirtos dovanos su valstybės, įmonės ir kitokia simbolika arba kai tai yra paslaugos, kuriomis naudojamasi tarnybiniais tikslais.

4.6. Kvietimus į nemokamus renginius, maitinimą ir pramogas priimame tik jei tam yra svarbių verslo priežasčių. Kelionės, apgyvendinimas ir kitos išlaidos susijusios su tokių nemokamų paslaugų teikimu visada yra apmokamos Turto banko.

4.7. Geriausia dovana darbuotojams – virtualus „AČIŪ“ išreikštas Turto banko internetinėje svetainėje.

**V KODEKSO PAŽEIDIMAI**

5.1. Jeigu Turto banko darbuotojas nėra tikras, kaip turėtų taikyti Etikos kodekso reikalavimus, visuomet siūloma aptarti kilusį klausimą su tiesioginiu vadovu ir / ar Prevencijos ir Rizikų valdymo ar Žmogiškųjų išteklių skyrių atstovais.

5.2. Šio Etikos kodekso galimo pažeidimo tyrimą atlieka generalinio direktoriaus įsakymu sudaryta Darbuotojų etikos kodekso pažeidimų tyrimų komisija, kurioje dalyvauja ir Turto banko profesinės sąjungos atstovas. Darbuotojų etikos kodekso pažeidimų tyrimo komisija turi teisę susipažinti ir gauti visą su galimu pažeidimu susijusią informacija ir / ar kviesti liudytojus tyrimo metu.

5.3. Darbuotojas laikomas pažeidusiu Etikos kodeksą, jei atlikus tyrimą nustatyta, kad:

5.3.1. Darbuotojas priėmė netinkamą sprendimą ar atliko kitokį veiksmą, sąmoningai pažeisdamas šio Etikos kodekso reikalavimus ar teisės aktus arba viršydamas suteiktus įgaliojimus;

5.3.2. Net ir nesant pagrindo kilti baudžiamajai ar kitai atsakomybei, yra pakankamai faktų, rodančių darbuotojo piktnaudžiavimą pareigomis ar esamą nedeklaruotą viešų ir privačių interesų konfliktą;

5.3.3. Nors ir nenusižengė pats, tačiau toleravo kolegų neetišką elgesį ar neteisėtus veiksmus ir nesiėmė priemonių jiems nutraukti arba nepranešė apie juos;

5.3.4. Darbuotojas nesilaikė Turto banko kolektyvinės sutarties nuostatų.

5.4. Dėl Etikos kodekso pažeidimų darbuotojai turi teisę informuoti el. paštu ***pranesk@turtas.lt*** ar kitais nustatytais pranešimų kanalais arba kreiptis į tiesioginį vadovą arba Prevencijos ir Rizikų valdymo skyriaus vadovą. Užtikrinamas apie pažeidimus pranešusių asmenų konfidencialumas. Nė vienas darbuotojas, pasinaudojęs šia teise, neturi būti diskriminuojamas.

5.5. Sprendimą, ar darbuotojas yra pažeidęs Etikos kodeksą, priima Turto banko generalinis direktorius, atsižvelgdamas į galimo pažeidimo tyrimo išvadą bei joje pateiktas rekomendacijas.

**VI BAIGIAMOSIOS NUOSTATOS**

6.1. Etikos kodeksas yra patvirtintas Turto banko valdybos ir taikomas visiems Turto banko darbuotojams.

6.2. Šis Etikos kodeksas skelbiamas Turto banko internetiniame puslapyje bei intranete ir yra prieinamas visiems Turto banko darbuotojams.

6.3. Etikos kodekso įgyvendinimo priežiūrą atlieka Prevencijos ir Rizikų valdymo skyriaus vadovas ir / ar Žmogiškųjų išteklių skyriaus vadovas.

6.4. Susiję Turto banko vidaus teisės aktai, kuriais darbuotojai turi vadovautis:

6.4.1. VĮ Turto banko Lygių galimybių politika ir jos įgyvendinimo tvarka;

6.4.2. VĮ Turto banko vidaus kontrolės pagrindinės nuostatos;

6.4.3. VĮ Turto banko darbo tvarkos taisyklės;

6.4.4. Informacijos apie pažeidimus VĮ TB pagal LR pranešėjų apsaugos įstatymą teikimo tvarkos aprašas;

6.4.5. VĮ TB darbuotojų viešųjų ir privačių interesų derinimo, laikymosi ir kontrolės vykdymo tvarkos aprašas;

6.4.6. VĮ Turto banko asmens duomenų tvarkymo taisyklės;

6.4.7. VĮ Turto banko kolektyvinė sutartis.

1. Valstybės įmonės Turto banko 2020-2023 metų veiklos strategija, patvirtinta Lietuvos Respublikos finansų ministro 2020 m. birželio 29 d. įsakymu Nr. 1K-193. [↑](#footnote-ref-1)
2. <https://vtek.lt/images/Duomenys/VTEK_Rekomendacines_gaires_del_dovanu_ir_paslaugu_priemimo_apribojimu_20200312_fin.pdf> [↑](#footnote-ref-2)
3. <https://www.stt.lt/doclib/61mjh3if8mpb2rz8kap8s1w6wtsw7pe2> [↑](#footnote-ref-3)